ТВАЕ СВЯТЫ

Алесю Савіцкаму

У каляндар не ўпісаны як даты

Табою многа перажытых дзён.

Былі забыты нават тыя святы,

Што свечкамі гарэлі ля ікон.

Яны прапахлі потам і крывёю,

Амаль заўжды галоднаю вясной,

І сорамна казаць цяпер пра тое,

Што ўсе былі пад назваю адной:

Дзень Канстытуцыі, Дзень фізкультуры,

І дні сяўбы, дажынкаў на палях —

Не зведалі нібы нідзе віхуры

І наш бязвоблачным увесь быў шлях...

Перад усім ты меў сваё сумленне,

Сваю любоў у сэрцы гадаваў

І, як казаў паэт, усё імкненне

Кастрычніку і Маю аддаваў.

З юнацкіх дзён душа твая жадала

Сябе адкрыць, ва ўсім сябе знайсці,

Каб свята кожнае такім бы стала,

Як першы пацалунак у жыцці.

А на цябе, што браў Берлін калісьці,

Гатовы нехта кінуць змрочны цень

І ў майскім шэпце маладога лісця

За свята не прымае гэты дзень.

Ты ж сам з сабою выступаў у змове

Супроць крывавых рэпрэсіўных дат,

Бо кожным днём урок па роднай мове

У школе быў нам

Лепшым з лепшых свят.

Пятро ПРЫХОДЗЬКА

31 сакавіка 1991 г., Іслач